  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 3-8 шуркынмонэ Удмуртиын «Бадӟым этнографи диктант» («Большой этнографический диктант») ужрадэ нимысьтыз радъям интыосын но акцилэн сайтаз 41 сюрс 110 адями пыриськиз. Со сярысь элькунысь тӧролэн но кивалтэтлэн пресс-службазы ивортӥз. « Со асдыръем но аспӧртэм ужрад. Котькуд мылкыд карись трос йӧслыко кунысьтымы пӧртэм калыкъёслэн лулчеберетэнызы тодматскыны, соослэн йылолъёссы сярысь трос выльзэ но тунсыкозэ тодыны, этнографи тодонлыкъёссэ эскерыны быгатӥз. Арысь аре ми рекорд пуктӥськом, со туж шумпоттэ. Сизьым ар талэсь азьло Удмуртиын кутскем югдытон акци 184 кунъёсын вӧлмыиз ни » Эдуард Петров, Удмуртиысь йӧскалык политикая министр Пӧртэм калыкъёс сярысь тодолнлыксэ акцилэн сайтаз 37 сюрс 739 адями эскериз. Нимысьтыз радъям площадкаосы 3 сюрс 371 адями вуылӥз. Ужрадэ пыриськемъёслэн шоро-куспо арлыдзы – 36 арес, элькунъя шоро-куспо балл 64 луиз (100 пӧлысь). Быдэс дуннеын оглом 4 миллион 76 сюрс 70 адями «Бадӟым этнографи диктант» ужрадэ пыриськиз, со пӧлысь 103 сюрс 365-ез – площадкаосын. Кылем арын диктантэз Россилэн вань улсовылъёсысьтыз но 95 кунъёсысь 2,6 миллион адями гожтӥз, Удмуртиын – 29 сюрс 601 мурт. Тегъёс: Этнографидиктант Удмуртия лыдпусъёс йӧскалыкполитика  